U Uredbi se navodi da Komisija do 31. prosinca 2014. mora obaviti detaljnu procjenu o tome treba li izmijeniti ograničenje za deterdžente za strojno pranje posuđa imajući u vidu nove informacije o tržištima država članica za deterdžente za strojno pranje posuđa i nove informacije u pogledu znanstvenih dostignuća. U ovom se izvješću daje analiza Komisije u pogledu utjecaja koji deterdženti za strojno pranje posuđa s udjelom fosfora višim i nižim od granične vrijednosti od 0,3 grama imaju na okoliš i zdravlje te na industriju i potrošače uzimajući u obzir troškove za proizvođače, dostupnost zamjenskih tvari za fosfate, poredbenu učinkovitost pranja deterdženata koji su u skladu s ovim ograničenjem te utjecaj na postupke i učinkovitost pročišćavanja otpadnih voda.

U Uredbi (EU) br. 259/2012 Europskog parlamenta i Vijeća od 14. ožujka 2012. navodi se kako postoji potreba za ograničenjem upotrebe fosfata u deterdžentima za pranje rublja koji se koriste u kućanstvu i deterdžentima za strojno pranje posuđa koji se koriste u kućanstvu (dalje u tekstu: „deterdženti za strojno pranje posuđa”). U Prilogu VI.a Uredbi određuje se ograničenje od 0,3 grama ukupnog udjela fosfora u standardnoj dozi za deterdžente za strojno pranje posuđa od 1. siječnja 2017. Za deterdžente za pranje rublja u tom se Prilogu iznosi ograničenje od najviše 0,5 grama ukupnog udjela fosfora koje se primjenjuje već od lipnja 2013.

Proizvođači koji su odgovorili na upitnik nisu se složili oko pitanja dodatnih troškova povezanih s prelaskom na deterdžente za strojno pranje posuđa bez fosfata. Da se troškovi uglavnom temelje na formulaciji i drugim promjenama cijena sirovina, neovisno o upotrebi fosfata, smatra 54 % dionika. Također je važno napomenuti da proizvođači deterdženata redovito reformuliraju svoje proizvode (u prosjeku svake tri i pol godine) kako bi ostali konkurentni pa tako nove formulacije u pogledu ograničenja upotrebe fosfata ne bi nužno dovele do dodatnih troškova. Ostali dionici (18 %) naveli su da nema zamjenske tehnologije s istim omjerom troškova i rezultata, dok su drugi (27 %) jednostavno rekli da su troškovi za formulacije bez fosfata viši.

Prema Studiji o deterdžentima relativno malo smanjenje u proizvodnji fosfora zbog ograničenja fosfora u deterdžentima za strojno pranje posuđa ne bi znatno utjecalo na svjetsku cijenu fosfora. Nadalje, ograničenjem fosfata stvorit će se jednaki izgledi u pogledu konkurencije za proizvođače/uvoznike/trgovce u EU-u koji se bave deterdžentima za strojno pranje posuđa jer su deterdženti za strojno pranje posuđa bez fosfata već ograničeni ili zabranjeni u drugim dijelovima EU-a (npr. Švedskoj) i svijeta (npr. u nekoliko saveznih država SAD-a, kao što su Illinois, Indiana, Maryland, Massachusetts, Michigan i New York). Postupnim izbacivanjem deterdženata za strojno pranje posuđa s fosfatima koji su na tržištu EU-a stoga bi se poticale inovacije i stvarale poslovne prilike za proizvođače i dobavljače deterdženata za strojno pranje posuđa u EU-u kako bi imali vodeću ulogu na svjetskoj razini i tako doprinijeli konkurentnosti industrije EU-a.

Teško je ocijeniti utjecaje na dobavljače natrijevog tripolifosfata zbog pomanjkanja podataka s obzirom na to da su dobavljači dostavili djelomične informacije. U Studiji o deterdžentima procijenjeno je tržište deterdženata za strojno pranje posuđa 2013. na temelju podataka za 2007. o europskoj proizvodnji natrijevog tripolifosfata i općenitog raščlanjenja upotrebe fosfata i udjela deterdženata na tržištu EU-a. Pretpostavlja se da je udio upotrebe natrijevog tripolifosfata u deterdžentima za strojno pranje posuđa sličan udjelu izvoza natrijevog tripolifosfata. Zadnjih godina broj dobavljača u EU-u smanjen je s četiri na tri. Posljedica toga je gubitak 450 radnih mjesta na lokaciji u Nizozemskoj. Međutim, koliko je poznato službama Komisije, to nije povezano s Uredbom (EU) br. 259/2012.

Mnogi proizvođači već nude deterdžente za strojno pranje posuđa bez fosfata u nekim državama članicama EU-a. Izgleda da se cijene deterdženata za strojno pranje posuđa temelje uglavnom na rezultatima i ne ovise o prisutnosti natrijevog tripolifosfata s obzirom na to da se obje vrste deterdženata za strojno pranje posuđa prodaju otprilike u okviru istog raspona cijena. Potpunim prelaskom na deterdžente za strojno pranje posuđa bez fosfata većina dionika očekuje da će cijene zamjenskih tvari dodatno opadati, čime će se smanjiti cijene deterdženata za strojno pranje posuđa bez fosfata.

Utjecaj na potrošače

Potrošači mogu očekivati malu ili nikakvu promjenu u odnosu cijene i rezultata prelaskom na deterdžente za strojno pranje posuđa bez fosfata. Raspon je cijena obje vrste deterdženata za strojno pranje posuđa koji su trenutačno na raspolaganju na tržištu sličan (ispitivanjem potrošača pokazalo se da troškovi po pranju variraju od 0,08 EUR za deterdžente s fosfatima i 0,11 EUR za deterdžente bez fosfata do 0,33 EUR za obje vrste deterdženata za strojno pranje posuđa). Većina dionika očekuje da će se potpunim prelaskom na deterdžente za strojno pranje posuđa bez fosfata cijene sirovina smanjivati, što će dovesti do sniženja cijena deterdženata za strojno pranje posuđa bez fosfata.

Na temelju zapažanja iz Švedske, u kojoj je ograničenje fosfata u deterdžentima za strojno pranje posuđa uvedeno još 2011. i u kojoj cijene deterdženata za strojno pranje posuđa nisu porasle zbog postupnog izbacivanja fosfata, razumno je pretpostaviti da potrošači ne bi trebali očekivati nikakve negativne ekonomske utjecaje povezane s ograničenjem upotrebe fosfora u deterdžentima za strojno pranje posuđa.

Utjecaj na subjekte za pročišćavanje otpadnih voda

Potpuno uklanjanje fosfora iz deterdženata (deterdženata za rublje i deterdženata za strojno pranje posuđa) koji dospiju u otpadne vode EU-a prema izračunu koštalo bi otprilike 10 do 86 milijuna EUR za cijeli EU. Smanjenje opterećenja fosforom značilo bi da je potrebno manje kemikalija za treći stupanj pročišćavanja. Studijom koja je napravljena za znak za okoliš EU-a 2009. pokazalo se da bi zabrana upotrebe fosfata u deterdžentima za strojno pranje posuđa imala pozitivan učinak na uređaje za pročišćavanje otpadnih voda jer bi se smanjili operativni troškovi povezani sa smanjenjem upotrebe kemikalija za taloženje fosfata. Istom se studijom također pokazalo kako se ne očekuje da će zamjenske tvari koje trenutačno postoje utjecati na biološke postupke pročišćavanja otpadnih voda. Stoga je zaključeno da iako ograničavanje udjela fosfata u deterdžentima za strojno pranje posuđa, kao što je navedeno u Uredbi (EU) br. 259/2012, ne bi sasvim spriječilo ulazak fosfora u otpadne vode, svejedno bi došlo do smanjenja količine fosfora pa time i do smanjenja troškova povezanih s njegovim uklanjanjem.

Utjecaj na mala i srednja poduzeća

Proizvođači deterdženata u prosjeku svake tri i pol godine promijene formulaciju deterdženata kako bi bili konkurentni u pogledu novih tehnologija pa trošak do kojeg bi dovelo ograničenje povezano s deterdžentima za strojno pranje posuđa ne bi bio nimalo neuobičajen, posebice zato što bi proizvođači deterdženata imali ukupno pet godina da se pripreme za prelazak na deterdžente za strojno pranje posuđa bez fosfata. Budući da su neke zamjenske tvari patentirane molekule, to bi moglo utjecati na mala i srednja poduzeća koja možda ne bi mogla ostvariti pristup tim zamjenskim tvarima zbog ugovora o isključivosti ili prioritetu opskrbe koje s dobavljačima sklapaju veliki proizvođači deterdženata za strojno pranje posuđa. Međutim, pokazalo se da su se u Švedskoj mali proizvođači dobro prilagodili. Kad su planovi o ograničenju najavljeni, pojavila se bojazan da će ograničenje predstavljati prepreku da na tržište uđu manji domaći proizvođači. Međutim, tijekom prijelaznog razdoblja udio domaće proizvodnje deterdženata za strojno pranje posuđa bez fosfata porastao je na 96 %, iz čega se daje zaključiti da su se švedski mali proizvođači lako prilagodili ograničenju. Većina švedskog tržišta u vlasti je poduzeća i marki koji stavljaju na tržište proizvode u drugim dijelovima EU-a. Stoga bi se moglo zaključiti da se na razini EU-a ograničenjem fosfata u deterdžentima za strojno pranje posuđa neće okoristiti velike tvrtke nauštrb manjih, nego bi to čak moglo predstavljati poslovnu priliku za manja poduzeća.

Utjecaj na zapošljavanje

Moguće utjecaje na zapošljavanje bilo je teško procijeniti zbog pomanjkanja podataka. Dobavljači natrijevog tripolifosfata dostavili su djelomične podatke. Tri proizvođača natrijevog tripolifosfata u EU-u ukupno osiguravaju oko 2 000 radnih mjesta izravno u EU-u, bilo u pojedinom poduzeću (ako se poduzeće primarno bavi fosfatima) ili općenito u području fosfata (u poduzećima s raznim drugim aktivnostima). Oni su također neizravno zaslužni za oko još triput toliko radnih mjesta povezanih s dobavljačima i uslugama.

2.4.2. Utjecaji na okoliš

Ekotoksičnost

Studijom o procjeni utjecaja iz 2010. u pogledu izmjena Uredbe o deterdžentima pokazalo se da bi potpuna zabrana fosfata u deterdžentima bilo najučinkovitije rješenje za smanjenje opasnosti od eutrofikacije površinskih voda povezane s fosforom diljem EU-a. Iako bi potpuno uklanjanje fosfora iz deterdženata za strojno pranje posuđa dodatno smanjilo rizik od eutrofikacije, tehnički to nije izvedivo. Međutim, granicom od 0,3 grama po standardnoj dozi već se smanjuje količina fosfora u deterdžentima za strojno pranje posuđa u prosjeku za više od 75 %.

Studijom o deterdžentima pokazalo se da za određene zamjenske tvari još uvijek nedostaju neki podaci kako bi se upotpunila sveobuhvatna procjena utjecaja na okoliš zamjenskih tvari za fosfate u deterdžentima za strojno pranje posuđa. U tom smislu, dionici su naveli neke probleme i nepoznanice iz kojih se vidi oprečno shvaćanje znanstvenih dokaza ili različiti stupanj osviještenosti u pogledu učinkovitosti deterdženata za strojno pranje posuđa bez fosfata.

Podaci o ekotoksičnosti i konačnim posljedicama za okoliš bili su dostupni za većinu zamjenskih tvari za natrijev tripolifosfat koje se obično navode pa su i ocijenjeni. Izvori podataka bili su registracijski dosjei predviđeni Uredbom o registraciji, evaluaciji, autorizaciji i ograničavanju kemikalija, informacije dionika i ostala izvješća o ocjeni. Za samo tri zamjenske tvari izgleda nedostaju neki podaci (za natrij glukonat, natrijeve soli L-asparaginske-N, N-dioctene kiseline i β-alanindioctenu kiselinu). Prema studiji sve ostale ocijenjene zamjenske tvari na temelju trenutačnih znanstvenih spoznaja ne predstavljaju neprihvatljiv rizik za okoliš. Osim toga, otkriveno je da bi zamjena natrijevog tripolifosfata fosfonatima, natrijevim silikatom ili IDS-om dovela do koncentracija tih tvari u okolišu koje su i dalje niže od odgovarajućih predviđenih koncentracija prilikom kojih nema utjecaja, odnosno koje ne predstavljaju opasnost po okoliš.